உண்மை என்னவென்றால், இது வரை வளர்ந்து வந்த தமிழ் நடை, கருத்தாக்கம் என்பது அரசுகள், ஊடக அதிபர்கள், அதிகார அமைப்புகளின் கையிலேயே இருந்தது. இந்த அதிகார அமைப்புகள் திணிக்கும் தமிழ் நடையையும் கருத்துகளையும் கேள்வி கேட்கவும் மாற்றி அமைக்கவும் பொது மக்களுக்கு வாய்ப்பு இல்லை. இவை எழுதுவதே சரியான தமிழ் நடை, உண்மை என்று பழக்கப்படுத்தப்பட்டிருக்கிறோம். “ஏற்கனவே இருப்பது என்னவாக இருந்தாலும் அதை கேள்வி கேட்காமல் அப்படியே பின்பற்று” என்பது எப்படி அறிவுடைமை ஆகும்? எனவே, விக்கிப்பீடியா போன்ற புதிய வலுமிக்க வெளிகளில் மாற்றுச் சிந்தனைகள், கேள்விகள், உரையாடல்கள் வரும் போது அதிகார மையங்களாலும் அவற்றுக்குப் பழக்கப்பட்டவர்களாலும் ஏற்றுக் கொள்ள முடிவதில்லை. பொருளாதாரம், பண்பாடு, சமூகம் என்று அனைத்திலும் “பிற்போக்கு அரசியல்” என்று சாடி “இருப்பதைப் பேணுகிறோம், புதுமையைப் புகுத்துகிறோம்” என்று கண்ணுக்குத் தெரியாமல் மரபுகளை அழிக்கும் “முற்போக்கு அரசியலும்” உண்டு. “தனித்தமிழ் அரசியல்” என்று சாடுவோருக்கு அதை விட மிகப்பெரிய அரசியல் உண்டு.